New York, hier kom Diederichs se leerders | Krugersdorp News
New York, hier kom Diederichs se leerders
Daar word van elke leerder verwag om ‘n deposito van R10 000 in te samel. April 27, 2017 Talentevolle leerders van agter is Gerhard Trollip, Dumisani Ncube en Gevaughn Brandt. Voor is Masego Hlatswayo, Gugulethu Mahlangu en Kgosi Koboekae. Die bekende kompetisie Talent Africa is onlangs gehou en vyf van die Hoër Tegniese Skool N Diederichs Technical High School (HTSNDTHS) se leerders het aan die semifinaal deelgeneem.
Die leerders moes met 3 000 ander deelnemers uit al nege provinsies meeding. Hulle het tydens dié nasionale kompetisie vyf gouemedaljes en een silwermedalje ontvang.
Talent Africa is een van die mees gesogte nasionale talentkompetisies aangesien dit aan hoë standaarde voldoen. Die hoofdoel is om kunstenaars die beste blootstelling aan rolspelers in die vermaaklikheidswêreld op nasionale en internasionale vlak te gee.
Die HTSNDTHS-leerders was deel van die Gauteng provinsiale span en al vyf het gekwalifiseer om aan Talent Amerika te gaan deelneem wat binnekort in New York sal plaasvind. Daar word van elke leerder verwag om ‘n deposito van R10 000 in te samel om hul droom te bewaarheid. Daarom doen hulle ‘n beroep op die publiek om hulle te help om hierdie unieke ervaring moontlik te maak.
“Ons sal almal baie graag ons talente wil gaan uitleef in New York,” het Gevaughn Brandt gesê.
Een van die leerders het ook tydens die kompetisie ‘n spesiale toekenning ontvang vir die beste instrumentale vermaak, wat ‘n besondere eer vir hulle afrigter, Ina de Klerk is.
Die leerders is vol moed en is doelgerig om hul drome te laat waar word. Enigiemand wat gewillig is om die leerders te borg, kan die skool skakel by 011 660 3161.